P. Hrušovský, predseda NR SR: (2004-03-04):
Teraz prosím pána poslanca Karola Mitríka, aby z poverenia výboru pre verejnú správu Národnú radu informoval o výsledku prerokúvania návrhu vo výboroch, ako aj o stanovisku a odporúčaní gestorského výboru. Ešte predtým, ako udelím slovo pánovi poslancovi, by som chcel poprosiť predsedov poslaneckých klubov, ale aj tých, ktorí sa zaoberali problémom novely ústavy, aby sa dostavili teraz na krátke stretnutie do rokovacej miestnosti poslaneckého grémia. Prosím predsedov poslaneckých klubov a ústavných právnikov za jednotlivé poslanecké kluby, ako aj spoločného spravodajcu, aby sa dostavil do rokovacej miestnosti poslaneckého grémia. Pán poslanec Mitrík. K. Mitrík, poslanec: Vážený pán predseda, vážené kolegyne, kolegovia, Výbor Národnej rady pre verejnú správu ako gestorský výbor k vládnemu návrhu zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov (tlač 483), podáva Národnej rade v zmysle rokovacieho poriadku spoločnú správu výborov Národnej rady. Národná rada svojím uznesením č. 735 z 22. januára 2004 pridelila tento návrh zákona na prerokovanie týmto výborom: ústavnoprávnemu výboru, výboru pre financie, rozpočet a menu, výboru pre verejnú správu, výboru pre sociálne veci a bývanie a výboru pre obranu a bezpečnosť. Výbory prerokovali predmetný vládny návrh zákona v lehote určenej uznesením Národnej rady. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanoviská k predmetnému návrhu zákona v zmysle rokovacieho poriadku. Vládny návrh zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov, prerokovali výbory Národnej rady, ktorým bol pridelený, a odporúčali Národnej rade schváliť ho s pozmeňujúcimi návrhmi nasledovne. Uznesenie prijali výbor pre rozpočet, financie a menu, výbor pre verejnú správu, výbor pre sociálne veci a bývanie, ako aj výbor pre obranu a bezpečnosť. Ústavnoprávny výbor na svojom zasadnutí, keďže navrhnuté uznesenie nezískalo potrebnú väčšinu alebo podporu nadpolovičnej väčšiny prítomných v zmysle rokovacieho poriadku, za návrh nehlasoval nikto, proti návrhu nebol tiež nikto a deviati poslanci sa zdržali hlasovania, to znamená, že návrh nezískal potrebnú podporu nadpolovičnej väčšiny prítomných poslancov. Z uznesení výborov Národnej rady uvedených pod bodom III tejto správy vyplývajú pozmeňujúce návrhy. Je ich celkom 9. Máte ich všetci v spoločnej správe, preto ich nebudem kompletne čítať. Gestorský výbor navrhuje, aby sa o pozmeňujúcich a doplňujúcich návrhoch hlasovalo spoločne pod bodmi 1 až 9. Gestorský výbor na základe stanovísk výborov k uvedenému vládnemu návrhu zákona v zmysle rokovacieho poriadku v znení neskorších predpisov odporúča Národnej rade vládny návrh zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov, v znení schválených pozmeňujúcich a doplňujúcich návrhov uvedených v tejto správe a prednesených v rozprave schváliť. Gestorský výbor súčasne ma poveril ako spoločného spravodajcu predložiť návrhy v zmysle rokovacieho poriadku Národnej rade. Spoločná správa výborov k uvedenému vládnemu návrhu zákona bola schválená uznesením gestorského výboru pre verejnú správu uznesením č. 162 z 1. marca 2004. Pán predseda, skončil som.